La Universitatea ”Alexandru Ioan Cuza” din Iași se desfășoară lucrările conferinței internaționale EURINT.
Manifestarea este organizată de Centrul de Studii Europene al Facultății de Drept.
În debutul lucrărilor, șefa Centrului de Studii Europene, Gabriela Carmen Pascariu, a declarat că Uniunea Europeană trebuie să găsească un model de guvernare în actualul context geopolitic:
Gabriela Carmen Pascariu: Cred că principala provocare pentru Uniunea Europeană în prezent este să găsească un model bun de guvernare într-un viitor în care alte state probabil vor deveni membre ale Uniunii Europene, în condițiile în care Uniunea Europeană se confruntă cu foarte multe provocări interne, legate de decalajele semnificative, de lipsa unui veritabil sentiment de identitate, spre exemplu, de apartenență. Solidaritatea, care ar trebui să fie liantul Uniunii Europene, s-a arătat că nu prea funcționează. Prin urmare, cred că pentru Uniunea Europeană, important ar fi, în acest moment, să găsească un drum, o cale în care toate statele să se regăsească cu ceea ce își doresc ele, dar și cetățenii statelor membre și, de asemenea, să încerce să asigure un echilibru între diversele categorii de interese.
(Radio Iași/Constantin Mihai/FOTO radioiasi.ro)